Louis Rhead

Louis John Rhead (6. november 1857 – 29. juli 1926) var en engelskfødt amerikansk illustratør, forfatter og sportsfisker som ble født i Etruria i Staffordshire, England. Han emigrert til USA da han var 24 år gammel og ble siden amerikansk statsborger.

Tidlig liv 
Familien Rhead hadde drevet og arbeidet i industriområdet «Staffordshire Potteries» (i dag Stoke-on-Trent i Staffordshire) i minst tre generasjoner. Louis' far George W. Rhead arbeidet i keramikkindustrien og var en respektert forgyller og keramisk kunstner. På 1870-tallet lærte George Rhead kunst og formgivning på skoler i Staffordshire. Han grunnla senere Fenton School of Art.

Louis og alle hans søsken fikk undervisning sin fars kunstklasser og arbeidet i keramikkverkstedet som barn. Hans brødre Frederick Alfred Rhead og George W. Rhead Jr. var også kunstneriske, og Louis kom senere til å samarbeide med i eksempelvis bokprosjekt. Louis var også onkel av keramikerne Charlotte Rhead og Frederick Hurten Rhead.

Ettersom Louis demonstrerte et særskilt talent da han i 1872 var tretten år gammel, sendte hans far ham til Paris for videre studier under kunstneren Gustave Boulanger. Etter tre år i Frankrike kom han tilbake for å arbeide som keramisk kunstner ved Mintons Ltd og senere ved firmaet Wedgwood. I 1879 mottok han et stipend for å kunne studere ved Royal College of Art i London. Etter å ha tatt eksamen i London i 1881 arbeidet Louis Rhead for en kort tid Wedgwood og deretter for utgiveren Cassell i London.

Karriere i USA 

I 1883 ble Louis Rhead i en alder av 24 år tilbudt posisjonen som «Art Director», eller kunstnerisk leder for det amerikanske avdelingen av forlaget D. Appleton & Company i New York. Han aksepterte og emigrerte til USA våren 1883. Året etter giftet han seg med amerikanske Catherine Bogart Yates og ble da amerikansk borger. Ekteparet bodde i Flatbush med utsikt over Prospect Park i førti år.

Tidlig på 1890-tallet ble Rhead en markant plakatkunstner og var selv meget påvirket av arbeidet til sveitsiske kunstneren Eugène Grasset. I løpet av plakatkunsten høydepunkt på denne tiden ble Rhead trykket hyppig i Harper's Bazaar, Harper's Magazine, St. Nicolas, Century Magazine, Ladies Home Journal og Scribner's Magazine. I 1895 vant han en gullmedalje for «Beste amerikanske posterdesign» i den første Internasjonal postershowet i Boston.

På slutten av 1890-tallet minsket plakatkunsten markant i interesse og Rhead vendte seg da til illustrasjoner av bøker. Mellom 1902 og fram til sin død i 1926 illustrerte han en rekke barnbøker som ble utgitt av Harpers og andre forlag. Blant de mest kjente var utgaver av Robin Hood, Den sveitsiske familie Robinson av Johann David Wyss, Robinson Crusoe av Daniel Defoe, Hjortejegeren av James Fenimore Cooper, Skattøya og Kidnappet av Robert Louis Stevenson og engelske utgaver av sveitsiske Johanna Spyris bøker om Heidi.

Fluefiske 
Rhead var en ivrig sportsfisker, og da fluefiske, og ifølge hans egen redegjørelse begynte han fiske med flue i USA en gang mellom 1888 og 1890. I 1901 ble han interessert i fluebinding og design av egne fluer, og mye av hans senere bokutgivelser handlet i stor grad om fluefiske og sportsfiske generelt. Han hadde stor interesse i å utvikle egne spesialfluer og som han også solgte. Hans mest berømte verk var American Trout-Stream Insects (1916). På den tiden da denne kom ut var det den første og mest omfattende studie av entomologi (lære om insekter) i elver og bekker som noen gang var blitt utgitt i USA.

Paul Schullery uttalte i American Fly Fishing-A History (1987) at «Louis Rhead var en av de mest kreative, nytenkende og stimulerende av de amerikanske forfattere av fluefiske, en mann med særskilte evner... hans viktigste bidrag var American Trout Stream Insects, en bok basert på flere år med fluefiske i Catskills.»

Død 
Louis Rheads død er noe uvanlig. Han døde fra et hjerteanfall i sitt pensjonistbolig i Amityville på Long Island. Hans nekrolog sto i The New York Times fredag 30. juli 1926 som blant annet nevnte at

Louis Rhead, kunstner og fluefisker. Døde ved utmattelse etter lang kamp i å fange en havskilpadde på 30 pund.

...For rundt to uker siden dro herr Rhead ut for å fange en havskilpadde som veide 30 pund og som hadde ødelagt ørretdammene i hans sted, Seven Oaks. Etter at skilpadden var kroket, strittet den imot i mer enn en halv time. Selv om herr Rhead til sist lyktes, ble han meget utmattet. En kort tid senere fikk han sitt første hjerteanfall. Gårsdagens var hans andre.

Bernard Bumpus (1921–2004) var den ledende ekspert på familien Rhead. På 1980-tallet skapte Bumpus en utstilling i Geffrye Museum i London som også omfattet eksempler på Louis Rheads fiskefluer. Denne utstillingen, Rhead Artists and Potters, ble senere vist på en rekke museer i Storbritannia, inkludert Potteries Museum & Art Gallery i Staffordshire. Bumpus hadde håpet å ta en versjon av denne utstillingen til USA, men til tross for amerikansk interesse for familien Rhead, lot prosjektet seg ikke virkeliggjøre.

Referanser

Eksterne lenker 
 

Illustratører fra USA
Sportsfiske
Personer fra Stoke-on-Trent
Fødsler i 1857
Dødsfall i 1926